OBH 534/1998.
Az állampolgári jogok országgyűlési biztosának jelentése
Előadó: Dr. Győrffy Zsuzsanna

A vizsgálat megindítása

A panaszos az Országgyűlési Biztoshoz benyújtott beadványában sérelmezte, hogy az illetékes a gyámhatóság  irat-betekintési jogát korlátozta, az ügyintézési határidőt nem tartotta be, a gyámhatóság ügyintézője olyan hangnemet használt vele szemben, amely emberi méltóságát sértette.

Az érintett alkotmányos jogok

- a jogállamiság keretében a jogbiztonsághoz, ezen belül a tisztességes eljáráshoz való jog [ Alkotmány  2.§ (1) ]
- emberi méltósághoz való jog [ Alkotmány 54.§ (1) ]

A tényállás és a vizsgálat megállapításai

A panaszos ügyével az Adatvédelmi Biztos 474/A/1997. számon iktatott  anyagában már foglalkozott. A fenti számú iratanyag áttanulmányozása során  megállapítottam, hogy az Adatvédelmi Biztos munkatársai  a helyszíni vizsgálatot tartottak az illetékes polgármesteri hivatalnál. A helyszíni vizsgálat után az Adatvédelmi Biztos levélben kérte az illetékes jegyzőt arról, hogy irat-betekintési jogáról a panaszost tájékoztassa. A panaszos beadványa kapcsán ismét levélben  hívta fel a jegyző figyelmét arra , hogy az 1957. évi IV. törvény az államigazgatási eljárásról  41.§ (1),(2), (3) bekezdése szerint az ügyfélnek joga van iratairól másolatot kérni. A másolatok kiadásáról a jegyző intézkedett.

A beküldött iratokból megállapítottam, hogy az Adatvédelmi Biztos vizsgálata kapcsán a jegyző tájékoztatást kért a Humánpolitikai Iroda vezetőjétől. A Humánpolitikai Iroda vezetője arról tájékoztatta a jegyzőt, hogy a panaszos ügyével kapcsolatban  az Adatvédelmi Biztos vizsgálatát megelőzően is mindig megfelelő tájékoztatást kapott, egyetlen alkalommal sem került elutasításra, minden személyes megjelenésekor hosszasan foglalkozott vele az ügyintéző. Tájékoztatták arról is, hogy személyes életével kapcsolatban irat-betekintési joga van a Fővárosi Gyermek-és Ifjúságvédő Intézetnél is.

Ezt követően a jegyző részletesen tájékoztatta a panaszost arról, hogy a XVIII. kerületen kívül még hol  érdeklődhet gyermekkoráról, előzetes időpont egyeztetés után ismét felajánlotta teljes gyámügyi iratanyaga áttanulmányozásának lehetőségét.

Fentiek alapján megállapítottam, hogy az ügyben eljáró szervek eljárása alkotmányos visszásságot nem okozott, ezért az állampolgári jogok országgyűlési biztosáról szóló 1993. évi  LIX. törvény 17. § (1) bekezdése alapján a  vizsgálatot lezárom. 

Budapest, 2000. május 31.

Gönczöl Katalin